....qalet illi se tkun qed tieħu azzjoni u allegat li Casa huwa possibilment kompliċi ta' att kriminali... "L-FIAU tirreferi għal dokument li b'mod irresponsabbli u abbużivament kien ippublikat aktar kmieni illum minn David Casa. Casa jirreferi għal rapport tal-FIAU, minkejja li l-FIAU ikkonfermat ripetutament li dan id-dokument għandu fih informazzjoni sensittiva, u li meta kien mgħoddi lill-MEP Nazzjonalista, illegalment, kien għadu mhux lest." Hekk sostniet l-FIAU f'reazzjoni għall-fatt li aktar kmieni illum l-MEP David Casa ppublika rapport li hu qed jgħid illi jinkrimina lill-Ministru Konrad Mizzi. "Id-dokument reġa kien miktub u l-FIAU sabet differenzi, affarijiet li tħassru u riproduzzjonijiet li ma jirriflettux il-verità. Id-dokument allura mhuwiex rapport tal-FIAU u mhu anqas riproduzzjoni fidila lejn rapport tal-FIAU." Filwaqt li kkundannat l-aġir ta' Casa, l-FIAU qalet illi dak li għamel l-MEP Nazzjonalista se jagħmel ħsara lill-investigazzjonijiet u jitfgħu l-uffiċjali tal-FIAU f'periklu. L-FIAU fakkret illi dak li għamel Casa huwa att kriminali u "allura Casa mhux biss ta' informazzjoni sensittiva, imma qed jipproteġi persuni li wettqu atti kriminali,." qalet f'referenza għall-persuna li għaddiet ir-rapport lill-MEP. "Il-pożizzjoni ta' Casa ma tpoġġiehx 'l fuq mill-liġi u l-FIAU se titlob li tittieħed azzjoni...l-FIAU temmen li Casa huwa possibilment kompliċi..."